Document ID: /roh_data/filtered/fineweb-2-filterrobots_roh.jsonl.gz/47035

Tiefbauamt
Uffizi da construcziun bassa
Ufficio tecnico
La regenza ha approvà in project d'exposiziun per curreger la via taliana sin il traject Sommerau fin Plankis. Questa part stretga che vegn duvrada da blers automobilists è en in nausch stadi. Vitiers vegn che vials da velo mancan là. Ultra da quai genereschan la zona d'industria tar la rundella da Favugn sco er l'urari spess da las colliaziuns da bus bler traffic pesant sin quest traject. Plinavant chaschunan ils pendularis bler traffic, oravant tut durant las uras da fulla.
Quests problems duain ussa vegnir schliads cun in project cuminaivel dal chantun Grischun e da la citad da Cuira. La part dal chantun dal project cuntegna oravant tut la renovaziun ed il schlargiament da la via chantunala per ch'il traffic pesant possia sa cruschar senza impediments sco er la construcziun da vials da velo da la vart sco zonas cumprovadas per il traffic betg motorisà.
La part da la citad da Cuira dal project prevesa d'abolir l'access existent a la Triststrasse sco er la fermada dal bus provisorica Sommerau da la vart dal Rain. Il territori "Trist" duai vegnir rendì accessibel da nov cun ina rundella e la fermada dal bus duai vegnir spustada e construida da nov uschia ch'ella tegna quint da las persunas cun impediments. Cun ina rundella èsi plinavant planisà da render pli segira l'entrada e la sortida da Plankis sco er da midar las plazzas da fermada dal bus Plankis uschia ch'ellas tegnan medemamain quint da las persunas cun impediments. Ils custs totals vegnan calculads cun 11 milliuns francs. Da quels surpiglia il chantun circa 3,5 milliuns francs per sia part dal project.